Document ID: 32013D0681

IZVEDBENI SKLEP SVETA
z dne 15. novembra 2013
o spremembi Odločbe Sveta 2007/884/ES, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost
(2013/681/EU)
SVET EVROPSKE UNIJE JE -
ob upoštevanju Pogodbe o delovanju Evropske unije,
ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
ob upoštevanju predloga Evropske komisije,
ob upoštevanju naslednjega:
(1)
Z dopisom, ki ga je generalni sekretariat Komisije evidentiral 2. aprila 2013, je Združeno kraljestvo vložilo zahtevek za dovoljenje, da podaljša ukrep o odstopanju, na podlagi katerega najemniku ali zakupniku omejuje pravico do odbitka davka na dodano vrednost (DDV) v zvezi s stroški najema ali zakupa avtomobila, kadar se avtomobil ne uporablja izključno za poslovne namene.
(2)
Komisija je z dopisom z dne 19. junija 2013 ostale države članice obvestila o zahtevi Združenega kraljestva. Komisija je z dopisom z dne 20. junija 2013 uradno obvestila Združeno kraljestvo, da ima na voljo vse informacije, potrebne za presojo zahtevka.
(3)
Odločba Sveta 2007/884/ES (2), kakor je bila spremenjena z Izvedbenim sklepom Sveta 2011/37/EU (3), Združenemu kraljestvu dovoljuje, da najemniku ali zakupniku omeji pravico do višine 50 % odbitka vstopnega DDV v zvezi s stroški najema ali zakupa tega avtomobila, kadar se avtomobil ne uporablja izključno za poslovne namene. Združenemu kraljestvu je bilo tudi dovoljeno, da se zasebna raba avtomobila, ki ga za poslovne namene najame ali zakupi davčni zavezanec, ne šteje za opravljanje storitev za plačilo. To odstopanje je najemnike ali zakupnike razbremenilo obveznosti, da podrobno zapisujejo kilometrino, prevoženo za zasebne namene s posameznim vozilom za poslovno rabo, in da obračunavajo davek za tako dejansko kilometrino, prevoženo za zasebne namene.
(4)
V skladu s poročilom, ki ga je pripravilo Združeno kraljestvo, omejitev do višine 50 % še vedno ustreza dejanskim okoliščinam v zvezi s tem, ali najemnik ali zakupnik zadevni avtomobil uporablja za poslovne ali zasebne namene. Zato je primerno, da se Združenemu kraljestvu dovoli uporaba ukrepa do 31. decembra 2016.
(5)
V primeru, da bi Združeno kraljestvo menilo, da je potrebno nadaljnje podaljšanje po letu 2016, bi moralo Komisiji najpozneje 1. aprila 2016 predložiti poročilo, ki vsebuje pregled uporabljenega odstotka, in zahtevek za podaljšanje.
(6)
Komisija je 29. oktobra 2004 sprejela predlog za Direktivo Sveta o spremembi Direktive 77/388/EGS (4), ki vključuje harmonizacijo kategorij izdatkov, za katere lahko velja izključitev pravice do odbitka. Direktivo 77/388/EGS je nadomestila Direktiva 2006/112/ES. V skladu z navedenim predlogom, se lahko izključitev pravice do odbitka uporabi za motorna cestna vozila. Ukrepi odstopanja iz tega sklepa bi morali prenehati veljati na dan začetka veljavnosti take direktive o spremembi, če ta dan nastopi pred 31. decembrom 2016.
(7)
Odstopanje ima le zanemarljiv učinek na skupni znesek davčnih prihodkov, zbranih na stopnji končne potrošnje, in ne vpliva negativno na lastne vire Unije, pridobljene iz DDV.
(8)
Odločbo 2007/884/ES bi bilo zato treba ustrezno spremeniti -
SPREJEL NASLEDNJI SKLEP:
Člen 1
Člen 3 Odločbe 2007/884/ES se nadomesti z naslednjim:
„Člen 3
Ta odločba preneha veljati na dan začetka veljavnosti pravil Unije, ki določajo, kateri izdatki v zvezi s cestnimi motornimi vozili niso upravičeni do polnega odbitka DDV, ali 31. decembra 2016, pri čemer se upošteva zgodnejši datum.
Vsak zahtevek za podaljšanje ukrepov iz te odločbe spremlja poročilo, ki se Komisiji predloži do 1. aprila 2016 in ki vsebuje pregled odstotka omejitve, ki se uporablja za pravico do odbitka DDV v zvezi z najemom ali zakupom avtomobilov, ki se ne uporabljajo izključno za poslovne namene.“
Člen 2
Ta sklep začne učinkovati na dan uradne obvestitve.
Uporablja se od 1. januarja 2014.
Člen 3
Ta sklep je naslovljen na Združeno kraljestvo Velika Britanija in Severna Irska.
V Bruslju, 15. novembra 2013

Labels: 2
8
3
18
15